Tuk 48
Puɔ̱th Je-kɔb kɛ gan Jo-thɛp
1
Kɛ cäŋ kɛl cua Jo-thɛp ben jiök i̱, “Nɛn ɛ, guur täämɛ li̱wɛ.” Ɛ jɛn, cuɛ gaatkɛ da̱ŋ rɛw ni Ma-na-thɛ kɛnɛ Ɛ-pa-rim cu naŋ kɛɛl kɛ jɛ. 
2
Mëë ca Je-kɔb jiök i̱. “Ci gatdu ni Jo-thɛp ji̱ ben gui̱l,” cuɛ rɔ kok kɛ buɔ̱m kä cuɛ rɔ jiac nyuur wi̱i̱ dhaŋä dɛ. 
3
Cuɛ Jo-thɛp jiök i̱, “Ci Kuoth in le̱ny buɔ̱mdɛ ti diaal rɔ nyuɔ̱th ɣä mëë ta̱a̱ wec in cɔal i̱ Luudh ro̱o̱l Kɛ-naan, kä ɛn thɔ̱ŋi i̱ cɛ ɣä poth, 
4
kä cɛ ɣä jiök i̱, ‘Ɣän bä kuayku re̱p kɛ ɣöö bi gaatku a döör ti nyin ŋuan kä bä mun ɛmɛ ka̱m kuayku tin ba gua̱a̱thdu guäl ala duŋdiɛn mi do̱raar.’ ” 
5
Cuɛ jɛ lɛni jiök i̱, “Jo-thɛp, gatdä, gaatku da̱ŋ rɛw tin ci di̱eth ro̱o̱l I-jëp mëë /ka̱n ni ben, cä kɛ mat. Ɛ-pa-rim kɛnɛ Ma-na-thɛ akɛ a gaatkä ce̱tnikɛ gatdä ni Rɛ-u-ben kɛnɛ gatdä ni Cim-on. 
6
Kä gaat tin bi di̱eth kɛ kɔriɛn bikɛ la nyinku kä ba kɛ ciöl dämani ni Ɛ-pa-rim kɛnɛ Ma-na-thɛ kɛ kui̱ bo̱thnikiɛn. 
7
La̱tdä jɛ inɔ kɛ ɣöö mëëdan ëë luɔ̱nyä jɔk kä Pa-dan, cu lɔcdä jiääk ɛlɔ̱ŋ kɛ ɣöö muɔɔr ni Re-cɛl cɛ li̱w jäl rɛy rööl Kɛ-naan mëë cakɔ Ɛp-rath ŋäthikä kä mi tɔt. Cua jɛ kony dup wäkäda Ɛp-rath min mɔ Beth-lɛ-ɣɛm täämɛ.”
8
Min cɛ gaat Jo-thɛp da̱ŋ rɛw nɛn, cuɛ thi̱ec i̱, “Kä dho̱o̱li ti̱ti̱ kɛ ŋaani?” 
9
Cu Jo-thɛp gua̱n jiök i̱, “Kɛ kɛn gaatkä tëë ci Kuoth kɛ ka̱m ɣä ɛn wi̱c ɛ.” Ɛ jɛn cu I-thɛ-rɛl cu wee i̱, “Ku kɛ mal ni nööŋ thiekä kɛ ɣöö deekɛ ben poth.” 
10
Täämɛ I-thɛ-rɛl cɛ nyinkɛ ti̱l kɛ ɣöö ci dɔŋdɛ di̱t, kä /cɛ ne̱n agɔaa. Inɔ, cu Jo-thɛp gaatkɛ cu ti̱ec gua̱n kä cu gua̱n kɛ ciɛm kä kuakɛ kɛ. 
11
Cuɛ Jo-thɛp jiök i̱, “Ɣän /cä jɛ ŋäc ɛn ɣöö dëë ji̱ nyɔk kɛ nën, kä täämɛ Kuoth cɛ ɣä jak kä mi nɛ̈ɛ̈nä ji̱ amäni gaatku bä.” 
12
Kä cu Jo-thɛp kɛ cu woc nhiam Je-kɔb kä cuɛ rɔ goŋ nhiam gua̱n. 
13
Kä cu Jo-thɛp kɛ nyɔk kɛ ti̱c jɛ kääpɛ Ɛ-pa-rim kɛ tet cuëëcdɛ min lot ni tet caam I-thɛ-rɛl, kä te Ma-na-thɛ tetdä caamdɛ min lot ni cuec I-thɛ-rɛl, kɛ ɣöö Ma-na-thɛ ɛ jɛn gat in kɛ̱̈ɛ̱̈. 
14
Kä I-thɛ-rɛl, min cɛ kɛ lɔ̱m kɛ te̱tkɛ, cuɛ te̱tkɛ gua̱c kä cuɛ tet cuëëcdɛ la̱th wi̱i̱ Ɛ-pa-rim cäŋɛ min kuiy ni jɛn, kä cuɛ camdɛ la̱th wi̱i̱ Ma-na-thɛ. 
15
Kä cu Je-kɔb Jo-thɛp poth wëë i̱, “A dho̱li ti̱ti̱ ba poth ɛ Kuoth ëë ci gua̱a̱ri bo̱th rɛy lätnikiɛn. Jɛn Kuoth ëë ci ɣä tit ni mëë pay ɣä dap amäni täämɛ. 
16
Kä akɛ puɔthkɛ ɛ jääk Kuɔth Nhial ëë ci ɣä kän rɛy rikni diaal kɛ ɣöö dëë kɛ ciöl ɣä kɔnɛ gua̱a̱ri ni A-bɛ-ram kɛnɛ Ay-dhɛk, kä a thuk duëlikiɛn rëpkɛ rɔ̱ wi̱i̱ muɔ̱ɔ̱n.” 
17
Kä mëë ci Jo-thɛp ɛ nɛn ɛn ɣöö ci gua̱n tet cuëëcdɛ la̱th wi̱i̱ Ɛ-pa-rim cu ca̱rɛ jiääk ɛlɔ̱ŋ, kä cuɛ tet gua̱n käp ɛ jɛn i̱ de̱rɛ woc wi̱i̱ Ɛ-pa-rim kä de̱rɛ jɛ kuëŋ wi̱i̱ Ma-na-thɛ. 
18
Cuɛ wee i̱, “/Ci ɛ jɛn guä, gat in kɛ̱̈ɛ̱̈ jɛn ɛn, läthni tet cuëëcdu wi̱i̱dɛ.” 
19
Kä cu gua̱n jɛ lo̱k wëë i̱, “Ɛpuc ŋa̱cä jɛ, gatdä. Ɛn puɔ̱nydɛ Ma-na-thɛ bɛ la do̱r mi di̱i̱t bä, kuɛ la ɣöö bi gurɛ jɛ le̱ny kä bi kuaykɛ dööri ti ŋuan.” 
20
Cuɛ kɛ cu poth ɛn cäŋ ɔ wëë i̱, “Döör gan I-thɛ-rɛl diaal bikɛ rɔ̱ poth kɛ ciöötkun, a Kuoth jak ji̱ kä bi ce̱tkɛ Ɛ-pa-rim kɛnɛ Ma-na-thɛ.” Cuɛ Ɛ-pa-rim ka̱m di̱t inɔ kɛ nhiam kä Ma-na-thɛ.
21
Ɛn guäth ɛmɔ cu I-thɛ-rɛl Jo-thɛp cu jiök i̱, “Täämɛ ɣän cä thia̱k kɛ lia̱a̱, kuɛ la ɣöö bi Kuoth te kɛɛl kɛ yɛ kä bɛ yɛ luɔc mun guurikun. 
22
Kä kɛ kui̱du cä Cɛ-kɛm ma̱t ji̱ ala duŋdu, ɛn dhɔr ëë macä kä ji̱ Ɛ-mor kɛ thɛpdä kɛnɛ kui̱n kui̱ndä.”
